དེའི་ནང་དུ་གཞན་དང་མི་མཐུན་པ་ཤེལ་གྱི་རི་བོ་རྩེ་ལྔ་ཞེས་མཚན་དུ་གསོལ་ཡོད་ལ་རྩེ་ལྔ་ཞེས་བཏགས་དོན་ཡང་ཕྱོགས་བཞི་དབུས་དང་ལྔ་ལས་གྲུབ་པའི་དན་རྟགས་སུ་དགོངས་ནས་གསུང་བ་ཡིན་པར་སྙམ་པ་ལས་དཔྱད་དོན་གཞན་མ་རྙེད།ལུང་དེ་ཉིད་ལས།ཀྱེ་མ་སྐལ་ལྡན་རྣལ་འབྱོར་ཚུར་གསོན་དང་།།མདོ་གམ་ཟིལ་མོའི་སྒང་སྟོད་ཨིན་ཏྲིའི་གནས།།ཁྱད་པར་རིག་འཛིན་མཁའ་འགྲོའི་འདུ་གནས་སུ།།བླ་ཆེན་ཡབ་སྲས་སྟོང་རྒྱུང་མཐུ་ཆེན་བཞུགས།།ཞེས་པའི་ཨིན་ཏྲིའི་གནས་ཟེར་བ་ལ་དེ་ལ་ང་ཚོས་བསམ་བློ་མ་བཏང་རང་བཏངས་སུ་ཆགས་ཀྱིན་ཡོད།ཨིན་ཏྲི་ཟེར་བ་དེ་ཞང་ཞུང་གི་སྐད་ཡིན་པ་གཞིར་བཞག་ཐོག་དེ་ལ་འགྲེལ་བཤད་ཅིག་རྒྱག་པར་འདོད།སྤྱིར་ང་ཚོར་ལྷག་པའི་ཞང་སྐད་ནང་དུ་ཨིན་ཏྲིཟེར་བ་ཞིག་འགྲེལ་བར་དཀའ་བའི་ཚོད་དུ་སྣང་མོད།ད་ལྟར་ཡོད་པའི་ཞང་ཞུང་གི་སྒྲ་མདོའི་ནང་དུ་ཨུན་ཟེར་བ་ཞིག་ཡོད་ལ་དེ་ནི་འབྲུག་གི་མིང་ཡིན་པར་གསུང་ཡོད།